***ОШ* *„Свети Сава***“

 **СУБОТИНАЦ**

****** адреса: Рударска б.б. 18227 Суботинац

 тел.: 018/ 877-651 065/ 8840280

 e-mail : *os\_subotinac@mts.rs*

 веб адреса : *www.ossubotinac.edu.rs*

 мат.број : 07187513

 ПИБ : 100305021

 Основана 1865.

Дел.бр.246

 **ПРАВИЛНИК**

 **О употреби мобилног телефона**

 ОШ``СВЕТИ САВА `` СУБОТИНАЦ

 ОД **08.05.2024**.ГОДИНЕ

СТУПИО НА СНАГУ **18.05.2024.**ГОДИНЕ

ДЕЛОВОДНИ БРОЈ:**726**

 **ПРАВИЛНИК О УПОТРЕБИ МОБИЛНОГ ТЕЛЕФОНА,**

 **ЕЛЕКТРОНСКОГ УРЕЂАЈА И ДРУГОГ СРЕДСТВА**

 **СУБОТИНАЦ ,Мај 2024.**

 На основу члана 119. став 1. тачка1. Закона о основама система образовања и васпитања (Службени гласник РС бр. 88/17, 10/19, 6/20, 129/21, 92/23), а у вези са чланом 83. ставом 9. и 10. истог закона, поступајући по Смерницама за употребу мобилног телефона, електронског уређаја и другог средства Завода за вредновање квалитета образовања и васпитања, Школски одбор ОШ „СВЕТИ САВА `` Суботинац , на седници одржаној **07.05.2024**. године доноси

 **ПРАВИЛНИК О УПОТРЕБИ МОБИЛНОГ ТЕЛЕФОНА,**

 **ЕЛЕКТРОНСКОГ УРЕЂАЈА И ДРУГОГ СРЕДСТВА**

 **I ОСНОВНЕ ОДРЕДБЕ**

**Члан 1**

Правилником о употреби мобилног телефона, електронског уређаја и другог средства (у даљем тексту: Правилник) се уређује употреба сопствених мобилних телефона и других електронских уређаја и средстава (у даљем тексту: дигиталних уређаја) од стране ученика, родитеља, односно других законских заступника ученика, запослених и трећих лица у просторијама ОШ „Свети Сава” Суботинац (у даљем тексту: Школа) и на другим местима где се обавља образовни процес.

Под другим електронским уређајима у смислу става 1. овог члана подразумевају се преносиви дигитални уређаји као што су паметни сатови, таблети, лаптоп рачунари и друго.

**Члан 2.**

 Поштовањем овог Правилника обезбеђује се успешно одвијање образовноваспитног процеса, висок ниво радне дисциплине, концентрације и безбедности у школи и превентивно деловање на појаву дигиталног насиља у школи.

 **II ПРАВИЛА ЗА КОРИШЋЕЊЕ МОБИЛНИХ УРЕЂАЈА И ДРУГИХ ЕЛЕКТРОНСКИХ СРЕДСТАВА ОД СТРАНЕ УЧЕНИКА Коришћење дигиталних уређаја**

**Члан 3.**

 Коришћење дигиталних уређаја за време часова од стране ученика је дозвољено искључиво за потребе наставног процеса, уз одобрење наставника, а у циљу подршке процесу учења, под следећим условима:

 **1.** Током коришћења дигиталног уређаја ученици су дужни да поштују правила одговорног понашања у дигиталном окружењу;

 **2.** Мобилни телефони морају бити утишани;

**3.** Позиви (путем телефона/интернета) се не смеју вршити током трајања наставе;

**4.** Ученик је одговоран за чување свог уређаја и његово правилно обезбеђивање;

**5.** Ученик не сме свој дигитални уређај да позајмљује другима.

**Члан 4.**

Наставник процењује оправданост употребе дигиталног уређаја, при чему нарочито треба да има у виду да коришћење истог нема негативан утицај на постигнућа ученика и не доводи до било каквих проблема у школском контексту. У случају да предметни наставник процени да је за реализацију часа потребан дигитални уређај у образовне сврхе, дужан је да претходни час са одељењем и непосредно пре часа ученицима најави да ће се на часу користити дигитални уређај за потребе презентације, упитнике, тестове, квизове или у сврху истраживања интернета или на други начин у вези са одговарајућом наставном јединицом.

Избор дигиталних алата и наставних материјала наставник врши у складу са циљевима наставе и учења и наставним програмима.

Оцењивање образових постигнућа ученика наставник може да врши и уз подршку дигиталних алата за оцењивање.

**Члан 5.**

Ученици имају право да за време малог и великог одмора користе дигиталне уређаје. Забрана коришћења дигиталних уређаја

**Члан 6.**

Уколико наставник не одобри коришћење дигиталних уређаја за потребе наставног процеса, ученици су у обавези да:

 **1.** За време трајања часова држе мобилне телефоне у ранчевима;

 **2.** Мобилни телефони морају бити утишани и без вибрације.

**Члан 7.**

Изузетно, ученик може да држи укључен мобилни телефон, само уз одобрење и доволу директора школе и одељењског старешине, из оправданих разлога. Родитељ, односно други законски заступник ученика, писаним путем, уз подношење релевантних доказа, обавештава директора школе о постојању оправданих разлога.

**Члан 8.**

 Ученик не сме да користи дигитални уређај за снимање, пренос или објављивање фотографија, аудио или видео-записа других ученика, наставника или других запослених школе, као и наставног материјала, без писменог пристанка свих страна.

 Дигитални уређаји не смеју се користити у тоалетима, свлачионицама или било ком простору у школи који се сматра приватним. Уколико се утврди да је ученик снимао, преносио и објављивао фотографије, аудио или видео-записе и постављао их на друштвене мреже, супротно одредбама става 1. овог члана, против ученика ће бити покренут одговарајући васпитнодисциплински поступак, у складу са законом, важећим прописима и општим актима школе.

**Члан 9.**

 За време писмене провере знања ученика и усменог одговарања, само поседовање мобилног телефона или другог дигиталног уређаја који није одложен у ранац сматраће се као намера и покушај злоупотребе истог у сврху преваре у поступку оцењивања и третираће се као тежа повреда обавезе ученика из члана 83. став 3. тачка 7. Закона о основама система образовања и васпитања.

Уколико ученик користи дигитални уређај без дозволе наставника, не одложи га на место предвиђено за одлагање, односно користи га на начин забрањен Законом о основама система обреазовања и васпитања и општим актима школе, предметни наставник ученика одмах уписује у напомену ЕсДневника и одузима му дигитални уређај у складу са одредбама овог Правилника.

Поступање школе у случају коришћења дигиталног уређаја од стране ученика супротно одредбама Правилника

**Члан 10.**

 Ученик мора да испуни захтев било ког члана школског особља да се уздржи од употребе дигиталног уређаја. Уколико ученик не испуни захтев, дигитални уређај му се одузима у присуству сведока, пакује у коверту са учениковим именом, лепи и оставља у канцеларији директора Школе.

Одељењски старешина обавештава родитеља, односно другог законског заступника ученика о повреди обавезе ученика, као и о месту у школи где се дигитални уређај налази и времену у коме се може преузети.

Дигитални уређај може да преузме родитељ, односно други законски заступник ученика.

**Члан 11.**

 Школа задржава право да прегледа дигиталне уређаје ученика, уколико постоји оправдани разлог (нпр. постоји сазнање да је технологија коришћена за кршење правила, административних процедура, школских правила или за наношење намерне штете другима или школи).

**III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА И ДРУГУХ ЗАПОСЛЕНИХ У ШКОЛИ**

**Члан 12.**

 Наставници имају могућност да за време наставе, у сврху одржавања наставе и у циљу лакше презентације материјала планираног за обраду одговарајуће наставне јединице, користе дигиталне уређаје.

Наставник може користити дигитални уређај за потребе коришћења електронског дневника. У друге сврхе, коришћење дигиталних уређаја којима се може ометати редован процес рада је забрањено. Наставници и стручни сарадници су дужни да за време свих седница, састанака органа школе, Школског одбора, Наставничког већа и других стручних већа, тимова и комисија утишају мобилне телефоне.

**Члан 13.**

Наставници су одговорни за спровођење забране коришћења дигиталног уређаја за време трајања часова у школи. Наставници су дужни да на почетку часа утврде да ли су ученици склонили своје дигиталне уређаје и да ли су их утишали, те да их усмено упозоре да ће у случају коришћења дигиталних уређаја супротно одредбама овог Правилника, исти бити одузети, а ученици уписани у ЕсДневник.

**IV УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА, ОДНОСНО ДРУГОГ ЗАКОНСКОГ ЗАСТУПНИКА УЧЕНИКА И ТРЕЋИХ ЛИЦА**

**Члан 14.**

 Родитељи, односно други законски заступници ученика и трећа лица (у даљем тексту: остала лица) обавезни су да поштују правила понашања и школи и друге опште акте школе.

**Члан 15.**

 Родитељи, односно други законски заступници ученика имају обавезу:

1. да се одазову на позив одељењског старешине, стручног сарадника или наставника и директора школе, те дођу да преузму одузети дигитални уређај;

2. да сарађују са одељењским старешином и предметним наставницима у вези са употребом и коришћењем дигиталних уређаја;

3. да на родитељским састанцима, седницама и скуповима које организује школа искључе или утишају свој мобилни телефон;

4. да обавезно обавесте одељењског старешину о промени броја мобилног телефона;

 5. да пружају подршку школи у остваривању образовно-васпитног рада. Строго је забрањено сликање или снимање ученика, наставника, других запослених и трећих лица у школи, испред школе, у дворишту школе без њихове изричите дозволе.

 **V ЗАВРШНЕ ОДРЕДБЕ**

**Члан 16.**

Према ученицима и запосленима који чине правила понашања и повреде забрана примењиваће се мере које су утврђене законом или општим актима школе. Према родитељима, односно другим законским заступницима ученика и трећим лицима која чине повреде правила понашања школе и повреде забрана, примењиваће се мере утврђене законом.

**Члан 17.**

 Након ступања на снагу овог Правилника, одељенске старешине су дужне да упознају своје ученике и родитеље, односно друге законске заступнике ученика са одредбама овог Правилника.

**Члан 18**

 Овај Правилник ступа на снагу осмог дана од дана објављивања на огласној табли школе.

 Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Марија Јањић

 Правилник је заведен под деловодним бројем **726**  од **08.05.2024**. године, објављен је на огласној табли Школе дана **08.05.2024.** године, а ступио је на снагу дана **16.05.2024**. године.

 Секретар школе

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Јасна Јовановић